OzLabs/hebrew-wiki-articles huggingface dataset:
שוש פוליאקוב

שושנה (שוש) מישאל פוליאקוב (נולדה ב-5 במאי 1945, כ"ג בניסן ה'תש"ה) היא שחקנית ישראלית.

==ביוגרפיה==
שוש פוליאקוב נולדה לרבקה וישראל מישאל, שעלו מאפגניסטן. הייתה נשואה לישראל (פולי) פוליאקוב, חבר שלישיית הגשש החיוור. לשניים נולדו שני בנים: איתמר, מהנדס בניין ואריאל, זמר וחבר בלהקת הקספרים, ובת יעל פוליאקוב, שחקנית וקומיקאית.

==קריירה==
ב-2010 השתתפה פוליאקוב, בתפקיד עצמה, בעונה השנייה של סדרת הטלוויזיה "הכל דבש", שנכתבה על ידי בתה יעל פוליאקוב. היא החליפה את השחקנית שוש עטרי אשר גילמה את נילי בעונה הראשונה, ונפטרה לאחר תום העונה הראשונה. גם בעונה השנייה זכתה הסדרה בפרס האקדמיה הישראלית לטלוויזיה (לשנת 2010) בכמה קטגוריות.

בשנת 2016 הופיעה בתפקיד מרכזי בסדרה "פוליאקובים" לצד משפחתה. בשנת 2017 עלתה העונה השנייה לסדרה ״פוליאקובים״. הסדרה זכתה בפרס האקדמיה לטלוויזיה לשנת 2016 בקטגוריית דוקו-ריאליטי, והייתה מועמדת לזכייה בפרס האקדמיה לטלוויזיה לשנת 2017.

בדצמבר 2022 החלה להשתתף באופן קבוע בתוכנית האירוח הסאטירית "מה שתגידו" לצד בתה יעל, בערוץ כאן 11.

==פילמוגרפיה==
{| class="wikitable sortable" style="font-size:90%; line-height:1.2"
! שנה
! שם הסרט/התוכנית
! תפקיד
! class="unsortable" | הערות
|-
| 2010
| הכל דבש
| נילי פוליאקוב
|
|-
| 2012
| המערכון האחרון של פולי
| בתפקיד עצמה
| סרט טלוויזיה
|-
| 2016
| פוליאקובים
| בתפקיד עצמה
|
|-
|2022
|מה שתגידו
|בתפקיד עצמה
|
|}

== קישורים חיצוניים ==

* 
* 
* 
* 
* 
* 

==הערות שוליים==

קטגוריה:שחקניות קולנוע וטלוויזיה ישראליות
קטגוריה:משתתפים בתוכניות מציאות ישראליות
קטגוריה:דיילות אל על
קטגוריה:דיילי אל על
קטגוריה:משפחת שלמה פוליאקוב
קטגוריה:ישראליות שנולדו ב-1945
קטגוריה:ישראלים שנולדו ב-1945
וסילי אלכסנדרוביץ', נסיך רוסיה

וסילי אלכסנדרוביץ', נסיך רוסיה (ברוסית: Василий Александрович Романов; 7 ביולי 1907 – 23 ביוני 1989), היה נכדו של אלכסנדר השלישי, קיסר רוסיה, ונשיא אגודת משפחת רומנוב .

== ביוגרפיה ==
וסילי נולד ב-7 ביולי 1907 בגטצ'ינה, לאלכסנדר מיכאילוביץ', הנסיך הגדול של רוסיה ולקסניה אלכסנדרובנה, הנסיכה הגדולה של רוסיה, בתם של אלכסנדר השלישי, קיסר רוסיה ודאגמאר, נסיכת דנמרק. אף על פי שהוא היה נכדו של אלכסנדר השלישי הוא לא קיבל את התואר "הנסיך הגדול של רוסיה", מכיוון שבקו הגברי הוא היה רק נינו של ניקולאי הראשון, קיסר רוסיה. זמן קצר לאחר לידתו נפרדו הוריו, ווסילי גדל אצל דודו ניקולאי השני, קיסר רוסיה.

לאחר המהפכה הרוסית נעצרו הוריו, אחיו וסבתו על ידי הבולשביקים והושמו במעצר ליד סבסטופול. במרץ 1918 רוסיה חתמה על הסכם הפסקת נשק עם גרמניה והכוחות הגרמניים שחררו את חברי משפחת המלוכה. באפריל 1919 עזב וסילי את חצי האי קרים יחד עם הקיסרית האלמנה מריה פיודורובנה ובני משפחה אחרים, על גבי הסיירת הבריטית מרלברו.

בשנותיו הראשונות בגלות, חי וסילי באנגליה עם אמו. בסוף שנות ה-20 הוא היגר לארצות הברית, שם בילה את שארית חייו. וסילי התפרנס מעבודה כנער בקתה, עובד מספנה, סוכן בורסה, יינן ומגדל תרנגולות בצפון קליפורניה.

ב-31 ביולי 1931 התחתן וסילי עם הנסיכה נטליה אלכסנדרובנה גולטיסינה, בתו של הנסיך אלכסנדר גוליצין, בנו של מושל מוסקבה, ובשנת 1940 נולדה להם בתם מרינה וסיליבנה רומנובה. בשנת 1980 מונה וסילי לנשיא אגודת משפחת רומנוב לאחר מות אחיו דמיטרי אלכסנדרוביץ', נסיך רוסיה, וב-23 ביוני 1989 הוא מת בביתו בוודסייד, קליפורניה.

== אילן יוחסין ==

==קישורים חיצוניים==

קטגוריה:שושלת רומנוב
קטגוריה:מהגרים מרוסיה לארצות הברית
קטגוריה:רוסים שנולדו ב-1907
קטגוריה:רוסים שנפטרו ב-1989
רוזה הרמן

רוזה הרמן (בפולנית: Róża Herman; 16 בינואר 1902 לודז' (האימפריה הרוסית, כיום בפולין) – 7 במרץ 1995 לודז') הייתה שחמטאית יהודייה-פולנייה בדרגת אמן בינלאומי לנשים.

== חייה ==
רוזה הרמן נולדה בלודז' למשפחה יהודית.

ביוני 1935 היא השתתפה באליפות הראשונה בשחמט לנשים בפולין וסיימה במקום הרביעי. באוגוסט 1935 השתתפה באליפות העולם בשחמט לנשים שהתקיימה בוורשה וסיימה במקומות 5–6.

בשנת 1937 רוזה הרמן סיימה במקום ה-6 באליפות פולין וחלקה מקומות 10–16 באליפות העולם לנשים. בשנת 1939 היא סיימה במקום השני באליפות פולין.

בשנים 1949 ו-1950 רוזה הרמן הייתה אלופת פולין בשחמט, ובשנת 1951 היא זכתה בסגנות.

באליפות האולם בשחמט לנשים 1950, שהתקיימה במוסקבה, רוזה הרמן סיימה במקום ה-16.

רוזה הרמן סיימה אוניברסיטת ורשה ועסקה ברפואה. גם בעלה היה רופא. הם שרדו את השואה. ביתם נפטרה בשנת 1944.

==קישורים חיצוניים==

קטגוריה:שחמטאים יהודים פולנים
קטגוריה:אמנים בין-לאומיים לנשים
קטגוריה:רופאים יהודים פולנים
קטגוריה:ילידות 1902
קטגוריה:נפטרות ב-1995
חקובו בולבוצ'אן

חקובו (יעקב) בולבוצ'אן (בספרדית: Jacobo Bolbochán; 26 בדצמבר 1906 בואנוס איירס – 29 ביולי 1984 בואנוס איירס) היה שחמטאי יהודי-ארגנטינאי.

== קריירה ==
חקובו (יעקב) בולבוצ'אן השתתף פעמים רבות באליפות ארגנטינה בשחמט. ב-1931 וב-1932 הוא זכה באליפות. בשנת 1933, 1935, 1937, 1946 ו-1950 הוא זכה במקום השני.

במהלך הקריירה הוא השתתף בתחרויות בעיקר בדרום אמריקה. בשנת 1966 הוא השתתף בתחרות בינלאומית שנערכה בתל אביב.

בשנת 1965 הוענקה לו דרגת אמן בינלאומי.

== חקובו בולבוצ'אן במשחקי אולימפיאדת השחמט ==
בין השנים 1935 ל-1939 השתתף חקובו בולבוצ'אן ב-3 אולימפיאדות שחמט:

{| class="sortable" border="1" cellspacing="0" cellpadding="1" width="65%"
|- bgcolor="#ccfccf" align="center"
| שנה|| לוח || קבוצה|| מד כושר|| נקודות|| תוצאות|| %|| מקום
|-
| 1935||2 ||ארגנטינה|| ||12 מ-19||6+ 12= 1-||63.2|| 8 קבוצתי, 3 אישי
|-
| 1937|| 2 ||ארגנטינה|| ||4.5 מ-12||2+ 5= 5-||37.5|| 4 קבוצתי, 15 אישי
|-
| 1939|| 3 ||ארגנטינה|| ||13 מ-19||6+ 12= 1-||63.2|| 8 קבוצתי, 3 אישי
|}

==קישורים חיצוניים==

== הערות שוליים ==

קטגוריה:אמנים בין-לאומיים
קטגוריה:שחמטאים יהודים ארגנטינאים
קטגוריה:ארגנטינאים שנולדו ב-1906
קטגוריה:ארגנטינאים שנפטרו ב-1984
לנצ'יה רו

לנצ'יה רו (באנגלית: Lancia Ro bus) הוא אוטובוס מתוצרת יצרנית הרכב האיטלקית "לנצ'יה" אשר יוצר בין השנים 1952–1955.

"Lancia 3Ro" הייתה גרסת משאיות שייצרה "לנצ'יה" בין השנים 1938-1950 והאוטובוס "לנצ'יה רו" הייתה אחת הגרסאות המאוחרות של הסדרה.

=="לנצ'יה רו"==

* 32 מושבים
* 1 דלת
* הדגם יועד לנסיעות למרחקים ארוכים (נסיעות בינעירוניות)

==ראו גם==
* לנצ'יה Omicron
* לנצ'יה 140

==לקריאה נוספת==
* [https://www.google.co.il/search?q=Lancia+Ro&tbm=isch&source=iu&ictx=1&fir=sdTB4AcT4vuU3M%253A%252C4yB3tJ57hROO_M%252C_&usg=__XEpDVws5utrxp0Yb3q0pWy4k9Qo%3D&sa=X&ved=0ahUKEwjolarOnq_aAhXIDOwKHbReBA4Q9QEIOjAD#imgrc=sdTB4AcT4vuU3M: לנצ'יה רו - תמונות (ראו תמונות אוטובוס)]
* [https://www.google.co.il/search?q=Lancia+Ro+(bus))&tbm=isch&source=iu&ictx=1&fir=sdTB4AcT4vuU3M%253A%252C4yB3tJ57hROO_M%252C_&usg=__buOPn1l81pkA93qSmFo3RgXuji8%3D&sa=X&ved=0ahUKEwj81oqyo6_aAhWP_aQKHQ4nAjkQ9QEINDAD#imgrc=sdTB4AcT4vuU3M: "לנצ'יה רו" - תמונות]

==קישורים חיצוניים==

* 

==הערות שוליים==

רו
קטגוריה:דגמי אוטובוסים
קטגוריה:כלי רכב איטלקיים
קטגוריה:כלי רכב שהושקו ב-1952
רולנד יעקובי

רולנד יעקובי (בהונגרית: Jacobi Roland; 9 במרץ 1893 – 22 במאי 1951) היה שחקן טניס שולחן יהודי-הונגרי, אלוף העולם הראשון ביחידים (לונדון 1926), בעל 6 מדליות מאליפויות העולם, מהן 4 זהב, ביחידים, בזוגות, בזוגות מעורבים וקבוצתי. היה בין מייסדי הפדרציה הבינלאומית לטניס שולחן.

== ביוגרפיה ==
יעקובי נולד בבאנסקה ביסטריצה, האימפריה האוסטרו-הונגרית. עורך דין במקצועו.

===אלוף העולם הראשון בטניס שולחן ביחידים===
במסגרת אליפות הבינלאומית השנייה בטניס שולחן שנערכה בברלין, גרמניה ב-16 בינואר 1926 היה בין מייסדי הפדרציה הבינלאומית לטניס שולחן, שארגנה בשלב הראשון את הקונגרס הראשון בטניס שולחן שבו דנו בנושא הציוד, עקרונות וחוקי המשחק ואת אליפות העולם הראשונה שנערכה בלונדון, אנגליה בתחילת דצמבר אותה שנה. באליפות הוא זכה ב-4 מדליות, 3 זהב ו-1 כסף. מדליות זהב, בטורניר ליחידים לאחר שניצח במשחק הגמר את חברו לנבחרת זולטאן מצ'לוביץ' 0-3 במערכות (12-21, 22-24, 19-21), בטורניר בזוגות ביחד עם דניאל פצ'י לאחר שניצח במשחק הגמר את זולטאן מצ'לוביץ' ובלה וון קרלינג 1-3 במערכות (15-21, 11-21, 21-19, 11-21) ובטורניר הקבוצתי ביחד עם, זולטאן מצ'לוביץ', בלה וון קרלינג ודניאל פצ'י לפני אוסטריה שזכתה בכסף ואנגליה והודו שזכו בארד. מדליית כסף, בטורניר לזוגות מעורבים ביחד עם לינדה גליסון מבריטניה לאחר שהפסידו במשחק הגמר לזולטאן מצ'לוביץ' ומריה מדניאנסקי 2-0 במערכות (21-14, 21-8).

באליפות העולם השנייה שנערכה בסטוקהולם, שוודיה בסוף ינואר 1928 הוא זכה בשתי מדליות, זהב וארד. מדליית זהב, בטורניר הקבוצתי ביחד עם שנדור גלנץ, לאסלו בלאק, זולטאן מצ'לוביץ' ודניאל פצ'י לפני אוסטריה ובריטניה ומדליית ארד בטורניר לזוגות ביחד עם זולטאן מצ'לוביץ'. בטורניר ביחידים הוא הפסיד בשלב שמנית הגמר ולא הצליח להגן על תוארו.

== קישורים חיצוניים ==
* Wiesław Pięta, Aleksandra Pięta, [https://www.degruyter.com/downloadpdf/j/pcssr.2011.53.issue--1/v10141-011-0023-7/v10141-011-0023-7.pdf Czech and Polish Table Tennis Players of Jewish Origin in International Competition (1926-1957)], PHYSICAL CULTURE AND SPORT. STUDIES AND RESEARCH 

קטגוריה:יהודים הונגרים
קטגוריה:שחקני טניס שולחן יהודים
קטגוריה:שחקני טניס שולחן הונגרים
קטגוריה:אלופי עולם יהודים

קטגוריה:ילידי 1893
קטגוריה:הונגרים שנפטרו ב-1951
זולטאן מכלוביץ'

זולטאן מכלוביץ (בהונגרית: Mechlovits Zoltán; 1891 – 25 במרץ 1951, בודפשט) היה שחקן טניס שולחן יהודי-הונגרי, אלוף העולם השני ביחידים (סטוקהולם 1928), בעל 11 מדליות מאליפויות העולם, מהן 6 זהב, ביחידים, בזוגות מעורבים ובקבוצתי. היה בין מייסדי הפדרציה הבינלאומית לטניס שולחן.

== ביוגרפיה ==

מכלוביץ' נולד בבודפשט ובמסגרת אליפות הבינלאומית השנייה בטניס שולחן שנערכה בברלין, גרמניה ב-16 בינואר 1926 היה בין מייסדי הפדרציה הבינלאומית לטניס שולחן, שארגנה בשלב הראשון את הקונגרס הראשון בטניס שולחן שבו דנו בנושא הציוד, עקרונות וחוקי המשחק ואת אליפות העולם הראשונה שנערכה בלונדון, אנגליה בתחילת דצמבר אותה שנה. באליפות הוא זכה ב-4 מדליות, 2 זהב ו-2 כסף. מדליות זהב, בטורניר לזוגות מעורבים ביחד עם מריה מדניאנסקי לאחר ניצחון במשחק הגמר על רולנד יעקובי ולינדה גליסון מבריטניה 0–2 במערכות (14–21, 8-21) ובטורניר הקבוצתי ביחד עם, רולנד יעקובי, בלה וון קרלינג ודניאל פצ'י לפני אוסטריה שזכתה בכסף ואנגליה והודו שזכו בארד. מדליות כסף, בטורניר ליחידים לאחר שהפסיד במשחק הגמר לחברו לנבחרת רולנד יעקובי 0–3 במערכות (21-12, 24-22, 21-19) ובטורניר בזוגות ביחד עם בלה וון קרלינג לאחר שהפסיד במשחק הגמר לרולנד יעקובי ודניאל פצ'י 1–3 במערכות (21-15, 21-11, 19-21, 21-11).

===אלוף העולם ביחידים===
באליפות העולם השנייה שנערכה בסטוקהולם, שוודיה בסוף ינואר 1928 הוא זכה ב-4 מדליות, 3 זהב ו-1 ארד. מדליות זהב, בטורניר ביחידים לאחר ניצחון במשחק הגמר על חברו לנבחרת לאסלו בלאק 2-3 במערכות (21-8, 21-18, 22-24, 12-21, 15-21), בטורניר בזוגות מעורבים ביחד עם מריה מדניאנסקי לאחר ניצחון במשחק הגמר על חברו לנבחרת דניאל פצ'י ואריקה מצגר מגרמניה 1–2 במערכות (21-19, 20-22, 16-21) ובטורניר הקבוצתי ביחד עם שנדור גלנץ, לאסלו בלאק, רולנד יעקובי ודניאל פצ'י לפני אוסטריה ובריטניה ומדליית ארד בטורניר לזוגות ביחד עם רולנד יעקובי לאחר שהפסידו בשלב חצי הגמר לצ'ארלס בול ופרד פרי מבריטניה 0–3 במערכות (21-14, 21-18, 21-12).

באליפות העולם שנערכה בבודפשט, הונגריה בינואר 1929 הוא זכה ב-3 מדליות, 1 זהב ו-2 ארד. מדליית זהב, בטורניר הקבוצתי ביחד עם ויקטור ברנה, שנדור גלנץ, אישטוואן קלן ומיקלוש סבדוש לאחר 9 ניצחונות וללא הפסד, לפני אוסטריה ואנגליה. מדליות ארד, בטורניר ביחידים לאחר שהפסיד במשחק חצי הגמר לחברו לנבחרת מיקלוש סבדוש 2–3 במערכות (21-18, 22-24, 22-24, 21-17, 21-13) ובטורניר זוגות מעורבים ביחד עם מריה מדניאנסקי לאחר הפסד בשלב חצי הגמר ללאסלו בלאק ומגדה גל 3-2 במערכות (21-16, 13-21, 21-18, 11-21, 21-16), ולא הצליח להגן על תואריו אלה. בטורניר זוגות עם אישטוואן קלן הם הפסידו בשלב רבע הגמר לצ'ארלס בול ופרד פרי 2–3 במערכות.

== קישורים חיצוניים ==
* Wiesław Pięta, Aleksandra Pięta, [https://www.degruyter.com/downloadpdf/j/pcssr.2011.53.issue--1/v10141-011-0023-7/v10141-011-0023-7.pdf Czech and Polish Table Tennis Players of Jewish Origin in International Competition (1926-1957)], PHYSICAL CULTURE AND SPORT. STUDIES AND RESEARCH 

קטגוריה:יהודים הונגרים
קטגוריה:שחקני טניס שולחן יהודים
קטגוריה:שחקני טניס שולחן הונגרים
קטגוריה:אלופי עולם יהודים
קטגוריה:הונגרים שנולדו ב-1891

קטגוריה:הונגרים שנפטרו ב-1951
היה לי חבר היה לי אח

"היה לי חבר היה לי אח" הוא שיר עברי שנכתב על ידי יורם טהרלב, הולחן על ידי יאיר רוזנבלום, ובוצע על ידי צוות הווי חיל האוויר עם הסולנית הזמרת נתנאלה.

== רקע ==
טהרלב כתב את השיר במהלך מלחמת יום הכיפורים, והוא הולחן על ידי יאיר רוזנבלום. השיר, העוסק בחברות ורעות, הפך למזוהה עם המלחמה.

השיר, בביצועו של צוות הווי חיל האוויר עם הסולנית נתנאלה, יצא לאור בתוכניתה "מוכרחים להמשיך לנגן" שהועלתה ב־1974.

בריאיון שנערך איתו אמר טהרלב: השיר הוקלט באווירה של אחרי מלחמת יום הכיפורים. דברים רבים נסדקו והתערערו באותה מלחמה... הוא עוסק בדבר החשוב ביותר אותו מגלות המלחמות: החברות".<ref></ref>

במצעד הפזמונים העברי השנתי של קול ישראל לשנת תשל"ד-1974 הגיע השיר למקום השמיני.

== גרסאות כיסוי בולטות ==
השיר בוצע גם על ידי אמנים אחרים כשהביצועים המוכרים יותר הם של יגאל בשן, אבי פרץ שהקליט את השיר באלבום שהקדיש לשירי יאיר רוזנבלום ב-1997, ושל דודו טסה, שהקליט את השיר במסגרת אלבומו השלישי בשנת 2003.

== קישורים חיצוניים ==

* 
* [https://web.archive.org/web/20181112050622/http://www.taharlev.com/songs_selection_song.asp?id=77 מבחר שירים] באתר האינטרנט של יורם טהרלב

== הערות שוליים ==

קטגוריה:שירי 1973
קטגוריה:סינגלים מ-1973
קטגוריה:שירי נתנאלה
קטגוריה:שירי להקות חיל האוויר
קטגוריה:שירים בעברית
קטגוריה:שירים שנכתבו על ידי יורם טהרלב
קטגוריה:שירים שהולחנו על ידי יאיר רוזנבלום
קטגוריה:שירי מלחמת יום הכיפורים
גרג סטנטון

גרג סטנטון (באנגלית: Greg Stanton; נולד ב-8 במרץ 1970) הוא פוליטיקאי אמריקאי חבר המפלגה הדמוקרטית המכהן כנציג המחוז התשיעי של אריזונה בבית הנבחרים של ארצות הברית. קודם לכן כיהן כראש עיריית פיניקס.

==ביוגרפיה==
סטנטון נולד בפיניקס, בנם של פרד ומרי אן.

סטנטון זכה במלגה על שם הארי טרומן לסטודנטים המעוניינים להשתלב במגזר הציבורי וסיים תואר ראשון במדע המדינה מאוניברסיטת מרקט. לאחר מכן סיים לימודי משפטים מאוניברסיטת מישיגן. בשובו לפיניקס עבד כעורך דין בפירמות פרטיות.

בשנים 2000–2009 כיהן כחבר מועצת העיר פיניקס, לאחר מכן שימש כסגן פרקליט המדינה של אריזונה עד דצמבר 2010. ב-2011 נבחר לראשות עיריית פיניקס ונכנס לתפקידו בינואר 2012. ב-2015 נבחר לתקופת כהונה נוספת. באוקטובר 2017 הכריז כי בכוונתו להתמודד ב-2018 לבית הנבחרים של ארצות הברית. הוא גבר בבחירות על סטיב פררה מהמפלגה הרפובליקנית. ב-2020 וב-2022 נבחר לתקופת כהונה נוספות.

סטנטון נשוי לניקול והם הורים לבן ובת.

==קישורים חיצוניים==

* 

* [https://web.archive.org/web/20151107083823/http://www.centralphoenixwomen.org/bios/Greg-Stanton.htm ביוגרפיה], באתר centralphoenixwomen.org
* 

קטגוריה:ראשי עיריית פיניקס
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי בית הנבחרים של ארצות הברית מאריזונה
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:בוגרי אוניברסיטת מרקט
קטגוריה:בוגרי בית הספר למשפטים באוניברסיטת מישיגן
קטגוריה:אמריקאים שנולדו ב-1970
ג'וזי אייזנברג

ג'וזי (יוסף) אייזנברג (בצרפתית: Josy (Yossef) Eisenberg; כ"ד בכסלו תרצ"ד, 12 בדצמבר 1933, שטרסבורג – כ' בכסלו תשע"ח, 8 בדצמבר 2017, נורמנדי) היה רב, סופר, מפיק ובמאי טלוויזיה צרפתי, ממוצא פולני חסידי.

== ביוגרפיה ==
ג'וזי אייזנברג נולד בשטרסבורג במשפחה דתית לאוסקר (עובדיה) וגיטל. אביו היגר עם משפחתו מקרקוב בשנת 1895 בגיל 4. בזמן השואה התגורר בלימוז' תקופה מסוימת כמו מרבית יהודי שטרסבורג. בשנת 1943 הצליח להימלט לשווייץ ללא הוריו, שם חי עד סוף המלחמה.

למד בבית הספר עקיבא בשטרסבורג, שנוסד ונוהל על ידי בן דודו בנימין (בנו) גרוס, ולאחר מכן בבית הספר פוסטל-דה-קולאנז'. לאחר הבגרות, התחיל ללמוד בסמינר היהודי של צרפת (בית ספר להכשרת רבנים) על פי קריאתו של הרב הנרי שילי, ובמקביל למד בפקולטה לספרות באוניברסיטת פריז. קיבל הסמכה לרבנות, תואר בהיסטוריה ודיפלומה בספרות. לאחר שירותו הצבאי שימש כרב בית הכנסת של רחוב סנט-אזור בפריז. שימש גם כן כמזכירו האישי של רבה הראשי של צרפת יעקב קפלן בין השנים 1961-1964. ב-1962, עם הגירת יהודי אלג'יריה לצרפת, הציע לרב קפלן לבקש מהוועד המרכזי של הטלוויזיה הצרפתית לכונן תוכנית טלוויזיה ייעודית ליהודי צרפת, כפי שהיו קיימות עבור הקתולים והפרוטסטנטים. כך הפך הרב אייזנברג ליוצר, מפיק ובמאי של התוכנית "מקור החיים", אותה הגיש מדי יום ראשון במשך 55 שנים, עד לפטירתו. בתוכנית לימד והסביר דברים רבים ביהדות וראיין רבנים חשובים, ביניהם הרב עדין אבן ישראל שטיינזלץ. לאור הצלחת התוכנית, ב-1968 פתח תוכנית נוספת של רבע שעה בשם "תנ"ך פתוח".

אייזנברג הוא גם מחברם של ספרים רבים, חלקם עם הפילוסוף היהודי ארמנד אבקסיס, שותפו לתוכנית הטלוויזיה.

בשנת 1973, השתתף בבימוי של הסרט "רבי ז'קוב" של ז'ראר אורי.

זכה להוקרה רבה על פועלו מצד הרשויות בצרפת.
===חיים אישיים===
התחתן חמש פעמים והוא אב לארבעה ילדים.

נפטר בנורמנדי בכ' בכסלו ה'תשע"ח, 8 בדצמבר 2017. נשיא צרפת עמנואל מקרון הוקיר את זכרו<ref></ref>. נטמן בירושלים 4 ימים אחרי פטירתו בהר המנוחות.

==קישורים חיצוניים==
* 

== הערות שוליים ==

קטגוריה:מנחי טלוויזיה צרפתים
קטגוריה:פריז: רבנים
קטגוריה:במאי קולנוע צרפתים
קטגוריה:תסריטאים צרפתים
קטגוריה:אישים שהועלו לקבורה בארץ ישראל
קטגוריה:יהודים הקבורים בהר המנוחות
קטגוריה:צרפתים שנולדו ב-1933
קטגוריה:צרפתים שנפטרו ב-2017
ייז'י פליקאן

ייז'י פליקאן (בצ'כית: Jiří Pelikán; 23 באפריל 1906, הראדץ קראלובה – יולי 1984 צ'אקבוקו) היה שחמטאי יהודי-צ'כי וארגנטינאי.

פליקאן השתתף בתחרויות רבות שנערכו באירופה בשנות ה-30 של המאה ה-20. בין היתר, הוא זכה בתחרות בפראג בשנים 1935 ו-1936.

לאחר אולימפיאדת השחמט 1939, שנערכה בבואנוס איירס, פליקאן לא חזר לאירופה והשתקע בארגנטינה. הוא השתתף במספר תחרויות ולאחר קבלת אזרחות השתתף באליפות ארגנטינה בשחמט. בשנת 1956 הוא זכה בתחרות לזכר אלכסנדר אלכין. בשנים 1957 ו-1960 הוא סיים במקום השלישי באליפות ארגנטינה בשחמט. בשנת 1966 הוא זכה במקום השני באליפות ארגנטינה. הוא המשיך להתחרות עד לשנות ה-70 של המאה ה-20.

בשנת 1965 הוענקה לו דרגת אמן בינלאומי.

== ייז'י פליקאן במשחקי אולימפיאדת השחמט ==
בין השנים 1935 ל-1939 השתתף ייז'י פליקאן ב-3 אולימפיאדות שחמט:

{| class="sortable" border="1" cellspacing="0" cellpadding="1" width="65%"
|- bgcolor="#ccfccf" align="center"
| שנה|| לוח || קבוצה|| מד כושר|| נקודות|| תוצאות|| %|| מקום
|-
| 1935||עת ||צ'כוסלובקיה|| ||10.5 מ-15||7+ 7= 1-||70.0|| 5 קבוצתי, 2 אישי
|-
| 1937|| 4 ||צ'כוסלובקיה|| ||4.5 מ-10||3+ 3= 4-||45.0|| 5 קבוצתי, 12 אישי
|-
| 1939|| 3 ||צ'כוסלובקיה|| ||10.5 מ-15||8+ 5= 2-||70.0|| 6 קבוצתי, 4 אישי
|}

==קישורים חיצוניים==

== הערות שוליים ==

קטגוריה:אמנים בין-לאומיים
קטגוריה:שחמטאים יהודים ארגנטינאים
קטגוריה:שחמטאים יהודים צ'כים
קטגוריה:צ'כים שנולדו ב-1906
קטגוריה:צ'כים שנפטרו ב-1984
קטגוריה:ארגנטינאים שנולדו ב-1906
קטגוריה:ארגנטינאים שנפטרו ב-1984
לנצ'יה Esagamma

לנצ'יה Esagamma (באיטלקית: Lancia Esagamma) הם סדרות של משאיות כבדות ואוטובוסים מתוצרת יצרנית הרכב האיטלקית "לנצ'יה" אשר יוצרו בין השנים 1962–1973.

דגמי "לנצ'יה Esagamma" יוצרו על ידי "חטיבת לנצ'יה רכבים כבדים" (Lancia Veicoli Industriali) .

סך הכול יוצרו 6,648 יחידות (משאיות).

דגמי "לנצ'יה Esagamma" יוצאו לצרפת, בריטניה, גרמניה, אוסטריה, בלגיה, יון, הולנד, סלובניה ואיראן.

==דגמי משאיות "לנצ'יה Esagamma"==

* 516
* 519
* 520
* 516 טורבו
* 718

==דגמי אוטובוסים ==
* 703 (יוצר עד שנת 1964)
* 703-08 - האוטובוס האיטלקי הראשון שנבנה מאלומיניום (יוצר בין השנים 1973-1980),
* 715 (42 נוסעים)
* 718 (יוצרו 200 יחידות)

== תמונות ==
<gallery mode="packed" heights="100">
קובץ:Lancia Esagamma E front3.jpg | "לנצ'יה Esagamma"
קובץ:Lancia Esagamma E front2.jpg | "לנצ'יה Esagamma"
קובץ:Lancia Esagamma E rear.jpg | "לנצ'יה Esagamma"
קובץ:Esagamma 516 trattore.jpg | "לנצ'יה Esagamma"
קובץ:Lancia Esagamma E front.jpg | "לנצ'יה Esagamma"
</gallery>
<gallery mode="packed" heights="150">
קובץ:Lancia 718 Oms 3051.jpg | "לנצ'יה Esagamma" - דגם 718 - אוטובוס
</gallery>

==ראו גם==
* לנצ'יה Omicron
* לנצ'יה 140

==לקריאה נוספת==
* [https://www.google.co.il/search?q=Lancia+Esagamma)&tbm=isch&source=iu&ictx=1&fir=43qaC_tcZgflKM%253A%252CBTMpuKdG0txYEM%252C_&usg=__vFBitv2XZsbSKIflCnSsWXQaSp8%3D&sa=X&ved=0ahUKEwiGhY3wx6_aAhUMr6QKHT_wCoMQ9QEINTAG#imgrc=43qaC_tcZgflKM: "לנצ'יה Esagamma" - תמונות]

==קישורים חיצוניים==

==הערות שוליים==

Esagamma
קטגוריה:דגמי אוטובוסים
קטגוריה:משאיות
קטגוריה:כלי רכב איטלקיים
קטגוריה:כלי רכב שהושקו ב-1962
סטיב אדלר (פוליטיקאי)

סטיב אדלר (באנגלית: Steve Adler; נולד ב-1956) הוא עורך דין ופוליטיקאי יהודי-אמריקאי המכהן כראש עיריית אוסטין שבטקסס.

==ביוגרפיה==
אדלר נולד למשפחה יהודית בוושינגטון די. סי.

ב-1978 סיים תואר ראשון ביחסים בינלאומיים באוניברסיטת פרינסטון וב-1982 סיים לימודי משפטים באוניברסיטת טקסס באוסטין. לאחר הלימודים עבד כעורך דין בתחום זכויות האזרח, ב-1985 היה ממייסדי חברת עורכי הדין "Barron, Graham & Adler LLP". ב-1996 חבר לאליוט שפלי ושימש ראש מטהו ויועצו המשפטי בעת שכיהן בסנאט של מדינת טקסס. בשנים 2009–2014 כיהן בהנהלת שלוחת אוסטין של הליגה נגד השמצה ושימש כיושב ראש השלוחה בשנים 2009–2011. פעילות ציבורית נוספת שלו הייתה כחבר בוועד המנהל של בלט אוסטין בשנים 1999–2014 כולל כהונה כיושב ראש הוועד בשנים 2003–2005, וחבר בהנהלת עמותת "Breakthrough Austin" למניעת נשירה מלימודי התיכון וקידום לימודי השכלה גבוהה.

ב-2014 נבחר לראשות העיר אוסטין והחל לכהן בתפקיד בינואר 2015. ב-2018 נבחר לתקופת כהונה נוספת ברוב של 59%.

אדלר נשוי לדיאן והם הורים לשלוש בנות.

==קישורים חיצוניים==

* [https://web.archive.org/web/20180126193950/http://www.adlerforaustin.com/meet-steve/ אתר הבחירות]
* [http://www.mayoradler.com/about-us-2/about-mayor-adler/ אתר האינטרנט של סטיב אדלר]
* [https://forward.com/news/national/376709/meet-steve-adler-austins-mellow-mayor-whos-getting-feisty-under-trump/ Meet Steve Adler, Austin’s Mellow Mayor — Who’s Getting Feisty Under Trump], פורוורד, 2 באוגוסט 2017

קטגוריה:וושינגטון די. סי.: אישים
קטגוריה:יהודים ראשי עיריות בארצות הברית
קטגוריה:אוסטין
קטגוריה:חברי המפלגה הדמוקרטית (ארצות הברית)
קטגוריה:ראשי עיריות בטקסס
קטגוריה:בוגרי אוניברסיטת פרינסטון
קטגוריה:בוגרי בית הספר למשפטים באוניברסיטת טקסס באוסטין
קטגוריה:אמריקאים שנולדו ב-1956
עובאדה א-סאמת

עֻבאדה א-סאמִת (בערבית: عبادة الصامت 586–655) היה אחד מבני לווייתו של מוחמד. הוא השתייך לקואליציית השבטים שכותנה האנצאר, ולחם כמעט בכל מלחמותיו של מוחמד בימי ראשית האסלאם. בהמשך, שירת א-סאמת תחת שלושת הח'ליפים הראשונים מבין הראשידון, וסייע להם במלחמות הכיבוש כנגד האימפריה הביזנטית.

המסע לכיבוש קפריסין בראשותו, הפך את א-סאמת לאחד מהמצביאים הנודעים והמצליחים ביותר בתולדות ח'ליפות הראשידון. לצד זאת, השתתף א-סאמת בלפחות שבע מערכות צבאיות בתקופת שירותו בצבא הראשידון. לאחר פרישתו, התיישב בארץ ישראל והפך לקאדי תחת שלטונו של מושל סוריה, מועאויה, ואף סייע לו בשנותיו האחרונות.

לצד שירותו הצבאי, שירת א-סאמת כמורה הלכה, מופתי ושופט, וכן פיקח על המרות הדת בקרב האוכלוסייה שחיה בשטחים שנכבשו על ידי הראשידון, והיה גם שותף בבנייתם של מספר מסגדים במצרים ובסוריה.

== קישורים חיצוניים ==

קטגוריה:צחאבה
קטגוריה:ילידי 586
קטגוריה:נפטרים ב-655
הגיס המטכ"לי

הגַּיִס המטכ"לי (גַּיִס 446) הוא יחידה בדרג המבצעי של צה"ל, ומורכבת מאוגדות סדירות ואוגדות מילואים. בראש הגיס עומד קצין בדרגת אלוף.

גיס אינו יחידה פעילה בזמן שלום, ומפקד הגיס משמש בתפקיד זה בנוסף לתפקיד סדיר בצבא, כגון ראש אגף במטכ"ל. בשעת חירום או מלחמה, מקבל מפקד הגיס פיקוד מבצעי על האוגדות שבגיס שלו, ובכך מקל על מפקד הפיקוד בהפעלת הכוחות שבמרחב. ייעוד הגיס במצב כזה הוא להפעיל את הכוחות ברמה הטקטית והאופרטיבית ולשחרר את הפיקוד לעיסוק בתכנון ובאסטרטגיה.

במלחמת לבנון הראשונה היה הגיס, תחת פיקודו של אביגדור בן-גל, העוצבה הטקטית הגדולה ביותר ששלח צה"ל לשדה הקרב אי פעם. חודשים ספורים לפני מלחמת לבנון השנייה הוחלט על פירוק הגיס ושילוב הפונקציות שלו במטה הכללי של צה"ל ובפיקוד צפון. לפיכך לא נטל הגיס חלק במלחמה. לאחר מלחמת לבנון השנייה מונה למפקד הגיס משה עברי-סוקניק. במהלך השנים הפך הגיס מגיס המשויך לפיקוד הצפון לגיס מטכ"לי.<ref></ref>

==מפקדים==

{| border=1 cellpadding=4 cellspacing=0
|- bgcolor="#169338"
!שם||תקופת כהונה||הערות
|-
| ישראל טל || 1975 - 1979 ||
|-
| משה בר כוכבא || 1979 - 1981 ||
|-
| אביגדור בן-גל || 1981 - 1988 || מפקד הגיס בזמן מלחמת לבנון הראשונה
|-
| יורם יאיר || 1988 - 1992 ||
|-
| עמירם לוין || 1992 - 1994 ||
|-
| משה עברי-סוקניק || 1994 - 1999 ||
|-
| יצחק הראל || 2001 - 2003 ||
|-
| אודי שני ||2003 - 2006 ||
|-
| משה עברי-סוקניק || 2007 - 2008|| כהונה שנייה
|-
| אודי שני ||2008 - 2010 || כהונה שנייה כקצין מילואים
|-
|גרשון הכהן || |2010 - 2014 ||
|-
| יוסי בכר || 2014 – 2018 ||
|-
|מוטי ברוך || אוקטובר 2018 - 7 ביולי 2023||
|-
|דוד זיני || 07 ביולי 2023 - מכהן||
|-
|}

== הערות שוליים ==

קטגוריה:גייסות
קטגוריה:יחידות צה"ל
WDG

WDG (בעברית: וודג; בסלנג להט"בי: קלסתר הפנים) הוא אתר חדשות ותוכן ישראלי עצמאי המיועד לקהילה הגאה בישראל, ומתמקד בעיקר בנושאים הקשורים בה ומשיקים אליה.

==היסטוריה==
האתר הוקם בשנת 2015 על ידי ג'ורג' אבני, שיר נחמיאס ורעות נגר, שלושה כתבי עבר של מדור גאווה באתר החדשות mako, מתוך כוונה לייצר קול שיוצא מהקהילה, מדבר בשפתה, וקורא לפעולה.

הקמת האתר נבעה מההבנה כי .

האתר עלה לאוויר ב-24 בדצמבר 2015 בהשקה שקטה, ובחודש אפריל 2016 הושק רשמית במסיבת השקה בפאב האוויטה בתל אביב.

==אטימולוגיה==
וודג' היא מילה מקובלת בסלנג הלהט"בי לתיאור קלסתר פנים. מקורו של המונח הוא מהמילה הערבית וָגְ'ה (وَجْه) שמשמעותה פנים. השם נבחר כדי לתאר את מטרתו של האתר - לשמש כבמה לקהילה הגאה ולהציג את הפנים המגוונות של חבריה וחברותיה.

סמליל האתר מורכב משילוב של שלוש שפות – אנגלית, עברית וערבית: מקור השם הוא בערבית, האות "W" היא אות אנגלית ותנועת הסגול המוצגת תחתיה היא מסימני התנועות מהשפה העברית.

==תכנים==
וודג' הוא פרויקט חברתי וכל הכותבים והעורכים בו עושים זאת בהתנדבות, בהם ראשי ארגונים מהקהילה ומחוצה לה ופעילים חברתיים שונים. הוא מרכז ידיעות חדשותיות מהארץ ומהעולם בנושאים הנוגעים לקהילה הגאה, יחד עם מידע על הארגונים העוסקים בתחום, טורים אישיים ועדכונים לגבי פעילויות ברחבי הארץ שעניינן קהילת הלהט"ב בישראל. בנוסף עוסק האתר בהרחבה במאבק לזכויות הקהילה בישראל, ומפרסם עדכונים וטורי דעה בנושאים השונים הנמצאים על סדר היום הציבורי, הפוליטי והמשפטי בעניינה.

האתר עובד בשיתוף פעולה עם ארגונים והתארגנויות שונות בקהילה הגאה, והתוכן בו נוגע בתחומים מגוונים וההקשר שלהם לנושא הלהט"בי:
* מדור בריאות, הנכתב בשיתוף החברה לרפואת להט"ב של ההסתדרות הרפואית.
* מדור ארגונים, המציג את ארגוני הקהילה הגאה השונים, יעדיהם, ואפשרויות ההתנדבות בהם.
* מדור תרבות, הכולל פינות תיאטרון, מוזיקה וקולנוע המסקרות אמנים ויוצרים גאים, די ג'ייז מהקהילה הגאה, ביקורות סרטים והצגות. במסגרת המדור מתקיים מיזם בשם "ספרות גאה", הכולל חנות ספרים אינטרנטית שמציעה למכירה ספרות להט"בית במגוון ז'אנרים – שירה, סיפורת, ילדים ועיון.
* מדור ספורט, בשיתוף מועדון ספורט גאה תל אביב, המציג את קבוצות הספורט הגאות בכל רחבי הארץ ומסקר אירועי ספורט גאים בארץ ובעולם.

וודג' מקיים שיתופי פעולה רבים עם אירועים הקשורים בקהילה הגאה, ובראשם מצעד הגאווה הנערך מדי שנה בחודש יוני. בשנת 2017 היה צוות האתר שותף בהפקת קליפ הגאווה הרשמי של עיריית תל אביב-יפו, שבוצע על ידי הזמרת אישתאר.

==ראו גם==
* הקהילה הגאה
* סלנג להט"בי

==קישורים חיצוניים==
* 
* 
* 

==הערות שוליים==

קטגוריה:אתרי אינטרנט ישראליים
קטגוריה:אתרי אינטרנט שהושקו ב-2015
קטגוריה:עיתונות להט"ב
דמיטרי אלכסנדרוביץ', נסיך רוסיה

דמיטרי אלכסנדרוביץ', נסיך רוסיה (ברוסית: Дмитрий Александрович Романов; 15 באוגוסט 1901 – 7 ביולי 1980), היה נכדו של אלכסנדר השלישי, קיסר רוסיה, ונשיא אגודת משפחת רומנוב.

== ביוגרפיה ==
דמיטרי נולד ב-15 באוגוסט 1901 בגטצ'ינה, לאלכסנדר מיכאילוביץ', הנסיך הגדול של רוסיה ולקסניה אלכסנדרובנה, הנסיכה הגדולה של רוסיה, בתם של אלכסנדר השלישי, קיסר רוסיה ודאגמאר, נסיכת דנמרק. למרות שהוא היה נכדו של אלכסנדר השלישי הוא לא קיבל את התואר "הנסיך הגדול של רוסיה", מכיוון שבקו הגברי הוא היה רק נינו של ניקולאי הראשון, קיסר רוסיה.

לאחר המהפכה הרוסית נעצרו הוריו, אחיו וסבתו על ידי הבולשביקים והושמו במעצר ליד סבסטופול. במרץ 1918 רוסיה חתמה על הסכם הפסקת נשק עם גרמניה והכוחות הגרמניים שחררו את חברי משפחת המלוכה. באפריל 1919 עזב דמיטרי את חצי האי קרים יחד עם הקיסרית האלמנה מריה פיודורובנה ובני משפחה אחרים, על גבי הסיירת הבריטית מרלברו.

בתחילה התגורר דמיטרי בצרפת ובאנגליה לסירוגין, אולם בסוף שנות ה-20 הוא היגר לארצות הברית, שם עבד כברוקר במנהטן. בתחילת שנות ה-30 הוא חזר לאירופה, והתיישב בביאריץ בצרפת, שם ניהל חנות של שאנל. במהלך עבודתו התאהב דמיטרי ברוזנת מרינה סרגייבנה גולנישצ'בה-קוטוזובה, בתו של הרוזן סרגיי אלכסנדרוביץ' גולנישצ'ב-קוטוזוב, שהיה מושל מחוז יאלטה לפני המהפכה. ב-25 באוקטובר 1931 התחתנו השניים בפריז, ובשנת 1933 נולדה בתם נדג'דה דמיטרייבנה רומנובה. במהלך מלחמת העולם השנייה שירת דמיטרי כקצין בצי המלכותי, ובשנת 1947 הוא התגרש מאשתו.

בשנת 1950 למד דמיטרי ייננות, ולאחר מכן מונה למנהל חברת ויסקי בלונדון. ב-20 באוקטובר 1954 התחתן דמיטרי עם שיילה צ'יזהולם, אך לא היו להם ילדים, ובשנת 1969 מתה שיילה. בשנת 1979 מונה דמיטרי לנשיא אגודת משפחת רומנוב אשר הוקמה על ידי ניקולאי רומנוביץ', נסיך רוסיה, וב-7 ביולי 1980 הוא מת בלונדון, ולאחיו וסילי אלכסנדרוביץ', נסיך רוסיה הפך לנשיא העמותה.

== אילן יוחסין ==

==קישורים חיצוניים==

* 

קטגוריה:שושלת רומנוב
קטגוריה:מקבלי עיטור אנדריי הקדוש
קטגוריה:מהגרים מרוסיה לצרפת
קטגוריה:ילידי 1901
קטגוריה:רוסים שנפטרו ב-1980
סופיה שרלוטה, נסיכת שלזוויג-הולשטיין-זונדרבורג-בק

סופיה שרלוטה, נסיכת שלזוויג-הולשטיין-זונדרבורג-בק (בגרמנית: Sophie Charlotte von Schleswig-Holstein-Sonderbourg-Beck; 31 בדצמבר 1722 - 7 באוגוסט 1763), הייתה אמו של פטר הראשון, הדוכס הגדול של אולדנבורג.

==ביוגרפיה==
גאורג לודוויג נולדה ב-31 בדצמבר 1722 בהמבורג, לפרידריך וילהלם השני, דוכס שלזוויג הולשטיין-זונדרבורג-בק ולאורסולה אנה, רוזנת העיר דוהנה-שלודין-קארווינדן, בתם של כריסטופר הראשון, רוזן העיר דוהנה-שלודין ומריה פרדריקה, רוזנת העיר דוהנה. ב-25 בינואר 1738 התחתנה סופיה שרלוטה בקניגסברג, עם בן משפחה רחוק, אלכסנדר אמיל דה דוהנה-שלוביטן, אולם הוא נהרג ב-30 בספטמבר 1745 בקרב סור במהלך מלחמת הירושה האוסטרית.

ב-1 בינואר 1750 התחתנה סופיה שרלוטה עם גאורג לודוויג, נסיך הולשטיין-גוטורפ, ממנו נולדו לה 3 ילדים. בשנת 1762 הצטרף גאורג לודוויג לצבא האימפריה הרוסית, ולאחר הדחת פיוטר השלישי, קיסר רוסיה בידי אחייניתו יקטרינה השנייה, קיסרית רוסיה, הועלה גאורג לודוויג לדרגת גנרל-פלדמרשל.

ב-7 באוגוסט 1763 מתה סופיה שרלוטה בהמבורג, ובדיוק חודש לאחר מכן ב-7 בספטמבר מת בעלה גאורג לודוויג בקיל.

==משפחתה==
ב-1 בינואר 1750 התחתנה סופיה שרלוטה עם גאורג לודוויג, נסיך הולשטיין-גוטורפ, ממנו נולדו לה 3 ילדים:
* פרידריך מהולשטיין-גוטורפ (1751–1752).
* וילהלם מהולשטיין-גוטורפ (1753–1772).
* פטר הראשון, הדוכס הגדול של אולדנבורג (1755–1823).

== אילן יוחסין ==

==קישורים חיצוניים==

* [https://viaf.org/viaf/25007373/ סופיה שרלוטה, נסיכת שלזוויג-הולשטיין-זונדרבורג-בק]

קטגוריה:נסיכות גרמניות
קטגוריה:ילידות 1722
קטגוריה:נפטרות ב-1763
פרנסואז סלמון

"המגורש" - אנדרטה מעשה ידי פרנסואז סלמון
פרנסואז סַלמון (בצרפתית: Françoise Salmon; 3 בנובמבר 1917 – 10 באוקטובר 2014) הייתה פסלת ויוצרת מדליות יהודייה-צרפתייה.

==קורות חיים==
פרנסואז סלמון נולדה ב-1917 בפריז בירת צרפת. בשנים 1939-40 למדה בבית הספר הלאומי הגבוה לאמנויות היפות (בוז-אר) בעירה. בשנת 1942 נאסרה על ידי הנאצים בצרפת בשל יהדותה, וב-1943 גורשה עם אחותה למחנה אושוויץ ונכלאה במחנה-המשנה רייסקו (Rajsko). בהמשך נשלחה למחנה ראוונסבריק. לאחר השחרור ב-1945 חייתה שנה בשווייץ. ב-1947 החלה ליצור אנדרטת זיכרון לקורבנות הצרפתיים באושוויץ, שהוצבה ב-1949 בבית הקברות פֵּר לָשֵז שבפריז. אנדרטה נוספת לקורבנות השואה מעשה ידיה היא "המגורש", שהוצב ב-1965 באתר הזיכרון במחנה הריכוז נוֹיֶנגָמֶה.

נפטרה ב-10 באוקטובר 2014.

==קישורים חיצוניים==

* [http://media.offenes-archiv.de/francoise.pdf Die Bildhauerin Françoise Salmon und ihre Plastik „Der gestürzte Häftling“] באתר הארכיון הפתוח של מחנה הריכוז נוינגמה 

==הערות שוליים==

קטגוריה:פסלות צרפתיות
קטגוריה:פסלים יהודים צרפתים
קטגוריה:פסלות יהודיות
קטגוריה:יהודיות צרפתיות
קטגוריה:יהודים בשואה: צרפת
קטגוריה:אסירים במחנה הריכוז אושוויץ
קטגוריה:אסירים במחנה הריכוז ראוונסבריק
קטגוריה:ניצולי השואה
קטגוריה:פסלים צרפתים במאה ה-20
קטגוריה:פסלים צרפתים במאה ה-21
קטגוריה:צרפתיות שנולדו ב-1917
קטגוריה:צרפתיות שנפטרו ב-2014
קטגוריה:צרפתים שנפטרו ב-2014
כריס בירקט

כריס בירקט (באנגלית: Chris Birkett, נולד ב-14 באפריל 1953) הוא מפיק מוזיקלי, טכנאי קול, גיטריסט, זמר, כותב, מלחין ופזמונאי אנגלי. שיתופי הפעולה שלו מכרו יותר מ-100 מיליון עותקים רשומים ברחבי העולם. זוכה פרס גראמי, ארבעה פרסי ג'ונו, פרס פולאריס ושלושה פרסי אמפקס הזהב .

==ביוגרפיה==

בירקט נולד באלדרשוט שבאנגליה. בגיל 14 הקים את ההרכב הראשון שלו והחל לנגן במועדונים בלונדון. בגיל 21 בילה שמונה-עשר חודשים לצד הרכב "הכלב האדום של מונטנה", בגרמניה.

בירקט החל את הקריירה המוזיקלית שלו כגיטריסט של אמני ממפיס ידועים: רופוס תומאס, אן פיבלס, ג'ין נייט ומלך פלויד.

בגיל 23, הצטרף להרכב האנגלי המוצלח "אהבה נצחית" (Love Affair). לאחר מכן הצטרף ללהקת Omaha Sheriff עם טוני ויסקונטי, מנהלה של חברת התקליטים Earth Recordings, אז ויסקונטי החתים את בירקט והפך לחונך שלו. מאז הקריירה של בירקט התרחבה לכלול יצירות ללהיטים בינלאומיים רבים.

שיתף פעולה ביצירותיו עם אמנים רבים כגון: שינייד או'קונור, באפי סיינט-מארי, אליסון מויה, דקסיס מידנייט ראנרס , ראשים מדברים, הפוגס , בוב גלדוף, מל ברוקס, Mango Groove , סיידה גארט , אלן שאמפור , רנה לאקייל , סטיב ארל ועוד.

בשנת 1993 עבר להתגורר בפריז, שם הקים אולפן הקלטות. כיום כריס מתגורר בטורונטו.

==דיסקוגרפיה==
* From China To Peru
* Sonic Games
* 2003 - Geezer Garage
* 2010 - Freedom
* 2013 - Men From The Sky
* 2018 - Turning Around The Sun
* 2020 - Movie Themes: Merchant of War (עם כריס תומסון וליונל פטרסן)

==קישורים חיצוניים==
* 

* [https://www.sonicbids.com/band/chrisbirkett/ פרופיל sonicbids]

==הערות שוליים==

קטגוריה:אמני קולומביה רקורדס
קטגוריה:מוזיקאים בריטים
קטגוריה:מוזיקאים אנגלים
קטגוריה:מלחינים אנגלים
קטגוריה:פזמונאים בריטים
קטגוריה:זמרים-יוצרים בריטים
קטגוריה:אמנים בריטים הידועים בשם במה
קטגוריה:לונדון: אישים
קטגוריה:מפיקים מוזיקליים בריטים
קטגוריה:זוכי פרס גראמי
קטגוריה:זוכי פרס ג'ונו
קטגוריה:זוכי פרס המוזיקה הבריטית
קטגוריה:אנגלים שנולדו ב-1953
שקופיה לוקה

שקופיה לוקה (בסלובנית: ; בגרמנית: Bischoflack, בישופלאק) היא עיירה בצפון-מערב סלובניה באזור קרניולה עילית. העיירה היא אחד היישובים שהוקמו בימי הביניים בסלובניה המשמשים מוקד משיכה לתיירים.

==גאוגרפיה==
שקופיה לוקה שוכנת בצפון-מערב סלובניה, כ-26 קילומטר מעיר הבירה ליובליאנה, בגובה של 354 מטר. העיירה יושבת על מפגש הנהרות Poljane Sora ו-Selca Sora. על רמה מעל העיר ניצב מבצר לוקה שנבנה בשנת 1202 ובתוכו כיום מוזיאון.

בשנת 2013 התגוררו בעיירה כ-12,000 תושבים.

==מקור השם==
שקופיה לוקה הוזכרה לראשונה בשם "לונקה" על פי יישוב סמוך בשם "סטארה לוקה", ונודעה בשמות נוספים: לוקה, לאק ובישופלקה. את שמה הנוכחי קיבלה בשנת 1274. השם לוקה, פירושו הוא "אזור דשא רטוב ליד מים". מאחר שהיו קיימים מספר יישובים בשם לוקה בסלובניה, התווספה לשם התחילית "שקופיה". פירוש השם "שקופיה לוקה" הוא "כרי הדשא של הבישוף".

==היסטוריה==
===היסטוריה קדומה===
המבצר בשקופיה לוקה
שמאל
העיר הוענקה על ידי אוטו השני, קיסר האימפריה הרומית הקדושה לבישופים של פרייזינג. תושבי העיר היו סלובנים וגרמנים שעסקו במלאכות שונות ובמסחר. מבצר וצריח נבנו מעל העיר למטרות הגנה והפכו מאוחר יותר למקום מושבו של המושל של הבישוף, במאה ה-11 וה-12. הקיסר אוטו השלישי העניק לבישופים את הזכות להוציא מטבע ולגבות מכסים. שקופיה לוקה תועדה לראשונה כבעלת זכויות שוק בשנת 1248, וכבעלת זכויות עיר בשנת 1274.

סביב העיר נבנתה חומה במאה ה-14. ב-1457 הדוכס יאן ויטובץ פלש בעיר והעלה אותה באש. ב-1476 הותקפה העיר על ידי העות'מאנים. בתקופה זו סבלה העיר ממגפה ודליקות.

מרידות של איכרים התרחשו בשנים 1488, 1492 ו-1515. ב-1511 נהרסה העיר ברעידת אדמה שמוקד הרעש שלה היה באזור. העיר שוקמה מחדש במהרה הודות למאמצים של הבישוף פיליפ.

בשנים 1660 ו-1698 נפגעה שקופיה לוקה קשות כתוצאה מדליקות שפרצו בה.

===העת החדשה המאוחרת===
לקראת סוף המאה ה-18 תושבי העיר עברו לגור מחוץ לחומות כיוון שהעיר גדלה במהרה. בשנת 1894 הוארו לראשונה רחובות העיר באמצעות נורות חשמל.

===במלחמת העולם השנייה===
שקופיה לוקה נכבשה על ידי כוחות איטלקיים ב-13 באפריל 1941. שלושה ימים לאחר מכן השלטון ביישוב עבר לידי גרמניה הנאצית. כחודש לאחר מכן נעצרו תושבים ראשונים במקום על ידי הגסטאפו, ולאחר מכן 26 משפחות גורשו לסרביה. במהלך המלחמה פעלו באזור יחידות של פרטיזנים כנגד הגרמנים. בפברואר 1944 ירו הכוחות הגרמנים ב-50 בני ערובה לאחר שחייל גרמני נהרג על ידי כוחות ההתנגדות. לאחר המלחמה שימש המבצר בעיירה כמחנה שבויים וכבית חולים צבאי. העיירה קיבלה בעלות על המבצר ב-1959.

==לאחר מלחמת העולם השנייה==
שקופיה לוקה הייתה לאחר המלחמה חלק מהרפובליקה הפדרלית הסוציאליסטית של יוגוסלביה. ב-1987 הוכרזה כאתר בעל ערך תרבותי. משנת 1991 לאחר שסלובניה הכריזה על עצמאותה, שקופיה לוקה היא חלק ממדינת סלובניה.

==ערים תאומות==
* 
* 
* 
* 

==קישורים חיצוניים==

* 
* [https://web.archive.org/web/20180411111438/https://www.skofjaloka.info/index.php?page=zgmesta&meni=pm&lang=en אתר skofjaloka.info]
* [https://travelslovenia.org/skofja-loka/ welcome to skofja loka ,a picture pergfect medieval town in northwestern slovenia]
* [http://www.sloveniatimes.com/to-skofja-loka-between-the-medieval-sights To Škofja Loka - Between the Medieval Sights] באתר The Slovenia Times, 11 בינואר 2012

==הערות שוליים==

קטגוריה:סלובניה: ערים
קטגוריה:עיירות
קבר קנדי

חלקת הקבר, 2007
קבר קנדי (באנגלית: John Fitzgerald Kennedy Gravesite) הוא חלקת הקבר של נשיא ארצות הברית ה-35 ג'ון פיצג'רלד קנדי, אשתו הגברת הראשונה ג'קלין ושניים מילדיהם. החלקה ממוקמת בבית הקברות הלאומי ארלינגטון שליד וושינגטון די. סי. זהו אחד מן האתרים המתוירים ביותר בבית הקברות.

קנדי והנשיא ה-27 ויליאם הווארד טאפט הם שני נשיאי ארצות הברית היחידים שנקברו בבית הקברות ארלינגטון.

==תולדות האתר==
2023
הנשיא קנדי נרצח בדאלאס שבטקסס ב-22 בנובמבר 1963. ארונו הוטס לבירה וושינגטון וב-25 בנובמבר נערכה לו הלוויה ממלכתית שבה נקבר בבית הקברות ארלינגטון. הוא נקבר בחלקה לרגלי בית ארלינגטון, המשקיפה אל גשר הזיכרון שעל נהר הפוטומק ואל אנדרטת לינקולן ונופה של וושינגטון. החלקה נבחרה על פי מה שהייתה ככל הנראה משאלתו של קנדי והבחירה אושרה על ידי אלמנתו ביום שלפני ההלווייה. לפי בקשת ג'קלין קנדי הותקן בחלקה כבר לקראת ההלוויה לפיד אש תמיד, שהודלק על ידה.

מיד לאחר ההלוויה הוקפה חלקת הקבר בגדר עץ לבנה. ב-4 בדצמבר נקברו לשני צידיו של קנדי שניים מילדיו שהיו קבורים ברוד איילנד ובמסצ'וסטס - בת שמתה ברחם אמה ובן, פטריק, שמת בגיל יומיים.

בשלוש השנים הראשונות לאחר הרצח ביקרו באתר הקבר של קנדי 16 מיליון מבקרים. בעקבות גודש המבקרים באתר הסכימו רשויות בית הקברות ומשפחת קנדי כי יש להקים לו חלקת קבר מוסדרת יותר, שמיקומה נקבע למטרים מעטים ממקומה של החלקה המקורית. ארונות קנדי וילדיו הועברו מהחלקה המקורית וב-14 במרץ 1967, לאחר שתי שנות בנייה של החלקה הקבועה, הובאו בה לקבורה. למחרת נערך טקס חנוכת האתר הרשמי. החלקה הקבועה תוכננה על ידי האדריכל ג'ון קרל ורנק (John Carl Warnecke), חבר ותיק של הנשיא.

ג'קלין קנדי הובאה לקבורה לצד בעלה לאחר מותה בשנת 1994.

==האתר==
אחד המשפטים מנאום ההשבעה של קנדי, החרותים על מעקה הרחבה שמתחת לחלקת הקבר
חלקת הקבר מצויה בתוך רחבה מלבנית מוקפת גדר שיחים, הניצבת בטבורו של המדרון המשתפל מבית ארלינגטון שבבית הקברות הלאומי. הרחבה מרוצפת בשיש לבן ובתוכה משתרע מלבן מרוצף אבן המוקף בגדר שרשרת. המלבן, המרוצף באבני גרניט מקייפ קוד שבמדינתו של קנדי מסצ'וסטס, משמש כמצבה הקבוצתית של הנשיא ובני משפחתו. על גבי אבני הגרניט קבועים ארבעה לוחות שחורים אופקיים, הנושאים את סימן הצלב ואת שמותיהם ומועדי לידתם ומותם של בני המשפחה. במרכז קבועים הלוחות הנושאים את שמות קנדי ואשתו, ומשני צידיהם לוחות קטנים יותר, הנושאים את שמות ילדיהם. במרכז מחציתו העליונה של מלבן הגרניט ניצבת כיפת אבן ובה קבועה אש התמיד.

גרם מדרגות רחב מעפיל אל החלקה מרחבה אובלית גדולה הממוקמת מתחתיה. על גבי גדר הבטון של הרחבה האובאלית, ממול לגרם המדרגות, חרותים משפטים מתוך נאום ההשבעה של קנדי משנת 1961.

אחיו של קנדי, רוברט, שנרצח בשנת 1968, קבור בקרבת החלקה, מעט מדרום לה. אחיהם, אדוארד, שמת ב-2009, נקבר בקרבת קברו של רוברט. על שני הקברים ניצבים צלבי עץ לבנים פשוטים ובקרבתם לוחות אופקיים הנושאים את פרטיהם.

==קישורים חיצוניים==

* [http://arlingtoncemetery.net/jfk.htm ג'ון פיצג'רלד קנדי], באתר בית הקברות הלאומי ארלינגטון
* [https://web.archive.org/web/20090225234855/http://www.history.com/this-day-in-history.do?action=Article&id=278 March 14, 1967: JFK’s body moved to permanent gravesite], מאתר ערוץ ההיסטוריה, מאורכב באתר Wayback Machine

==הערות שוליים==

קנדי
קטגוריה:ג'ון פיצג'רלד קנדי
קטגוריה:בית הקברות הלאומי ארלינגטון
קטגוריה:אנדרטאות בבית הקברות הלאומי ארלינגטון
קטגוריה:ג'קלין קנדי-אונאסיס
מרדכי איש-שלום (תל אביב)

ממוזער
מרדכי איש-שלום (פרידמן) (1897 – 1960) היה יו"ר הוועד הארצי לשקל, מייסד וועד הקהילה בתל אביב, יו"ר ועדת הבחירות לקונגרסים הציונים, מייסד תא המשפט ההסתדרותי, מקים התא הראשון של משען בתל אביב, ומנהל הסניף התל אביבי של פניקס, וינה.

== ביוגרפיה==
מרדכי איש שלום נולד בשם מרדכי פרידמן בפינסק שהייתה אז מסופחת לאימפריה הרוסית, בן בכור לרבי יהודה ופרידה איש-שלום (פרידמן). בהיותו בן למשפחה ציונית, היה פעיל בילדותו באגודת "פרחי ציון". בתחילת 1914, עלה לארץ ישראל והחל ללמוד בבית הספר החקלאי בפתח תקווה בהנהלת ד"ר פיקהולץ. במהלך מלחמת העולם הראשונה גלה מפתח-תקווה עם שאר תלמידי בית הספר, שסבלו בגלות מרעב וקשיים אחרים.

לאחר המלחמה התיישב בשנת 1919 ביפו. בשנת 1920 יצא לפינסק והעלה את כל משפחתו לארץ ישראל. ביתו היה פתוח תמיד לסיוע לבני עירו פינסק שעלו לארץ ישראל.

עם הקמתו של ועד הצירים צורף לצוות עובדיו כמבקר חשבונות. אחר כך שימש כמנהל בנק למלאכה (שהוקם על ידי מרכז בעלי מלאכה), וסגן מנהל בנק הלוואה וחסכון שנוסד אז בתל אביב. הוא מונה על ידי זליג ויצמן למנהל הסניף התל אביבי של חברת הביטוח פניקס, וינה, אף על פי שהיה אז איש צעיר. התמוטטות החברה בשנת 1936, שנישלה מחסכונותיהם רבים מבני היישוב, זעזעה מאוד את איש-שלום, והוא התייסר בייסורי מצפון על שמכר לבני היישוב פוליסות ביטוח של החברה.

כינוס של וועד השקל העברי. מרדכי איש-שלום, יו"ר הוועד, יושב רביעי מצד ימין
איש-שלום היה פעיל ציבור, חבר בית משפט השלום העברי וממייסדי ועד הקהילה בתל אביב.

הוא יסד את תא המשפט ההסתדרותי ליד מועצת פועלי תל אביב, הקים את התא הראשון של "משען" בת"א והקים את ארגון הצרכניות למחוסרי העבודה. בשנת 1942 היה אחד מ-132 חברי בית הדין העליון של ההסתדרות.

איש-שלום היה מזכיר ועדת הבחירות לעיריית תל אביב בשנת 1925 וחבר בוועדת הבחירות לאספת הנבחרים.

בשנות ה-30 היה יושב ראש הוועד הארצי לשקל שבו פעל שתים עשרה שנה, והיה חבר בוועדה הראשית לבחירות לקונגרסים הציוניים שניהלה בתקופתו חמש מערכות בחירות.

ע. אורי כתב עליו: "וזכורני את התסיסות הרבות שהיו בבחירות לקונגרסים, בייחוד לפני הקונגרס הי"ח. לאחר רצח ארלוזורוב נדמה היה כי עוד מעט תתפוצץ המסגרת הארגונית לביצוע הבחירות כפי שקרה אחרי כן בקונגרס עצמו. והוא, (מרדכי איש-שלום) ברוחו השקטה, בדבריו השקולים, בטון קולו המתון ובסיועם הרב של חבריו שפעלו אתו, שיככו את הסערות, עקפו את המכשולים והביאו לתוצאות רצויות של הבחירות שצוינו לשבח על יד ביה"ד של הקונגרס והקונגרס עצמו".

בשנת 1933 בתקופת עליית הנאצים לשלטון בגרמניה, הוא מונה למנהל הסניף התל אביבי של המגבית למען יישוב יהודי גרמניה בארץ ישראל.

איש שלום נפטר ב-24 באוגוסט 1960 ונקבר בבית העלמין קריית שאול. הוא הותיר אחריו את אשתו, אסתר איש-שלום לבית רבינוביץ ובתו חמודה איש-שלום (מר-חיים). אחיו הוא פרופ' מיכאל איש-שלום. בתו הצעירה, תחיה, נפטרה בגיל 18.

==לקריאה נוספת==
* ספר העלייה השנייה – אלבום, הוצאת 'תרבות וחינוך', וועדת המפקד לעליה השנייה, 1967, עמ' 28

== קישורים חיצוניים ==
*
*

== הערות שוליים ==

קטגוריה:אנשי העלייה השנייה
קטגוריה:תל אביב-יפו: אישים
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1897
קטגוריה:ישראלים שנפטרו ב-1960
בוב מוק

רוברט גסטון "בוב" מוק (באנגלית: Robert Gaston "Bob" Moch; 20 ביוני 1914 – 18 בינואר 2005) היה ספורטאי ועורך דין אמריקאי. הוא זכה במדליית זהב באולימפיאדת ברלין (1936) כהגאי של שמיניית החותרים האמריקאית.

==ביוגרפיה==
מוק נולד בעיירה מונטסנו שבמדינת וושינגטון, בנם של גסטון ופליטה. אביו היגר משווייץ והקים חנות שעונים ותכשיטים במונסנו.

ב-1932 החל מוק ללמוד באוניברסיטת וושינגטון, הוא הצטרף לנבחרת החתירה של האוניברסיטה ושימש כהגאי ומוביל השמינייה הייצוגית. עם הנבחרת זכה ב-1936 בתחרות הרגטה היוקרתית בפוקיפסי שבמדינת ניו יורק והשמינייה נבחרה לייצג את ארצות הברית באולימפיאדת ברלין. לפני נסיעתו לאירופה התוודע לראשונה לשורשיו היהודים מצד אביו. במשחקים האולימפיים זכתה הנבחרת במדליית זהב בתחרות שהתקיימה באגם לאנגר זי שבגרונאו, בנוכחותו של אדולף היטלר ובכירי ההנהגה הנאצית. בשובו המשיך ללימודי משפטים באוניברסיטת וושינגטון ושימש עוזר מאמן הנבחרות הצעירות של האוניברסיטה.

ב-1940 התמנה למאמן נבחרת החתירה של MIT ובמקביל השלים ב-1941 לימודי משפטים באוניברסיטת הרווארד. לאחר חמש שנים בתפקיד חזר לוושינגטון ועבד כעורך דין בסיאטל עד פרישתו בשנת 2000. הוא כיהן בין השאר כיו"ר אגודת הבוגרים של אוניברסיטת וושינגטון.

מוק נישא ב-1940 לברברה ולזוג נולדו שלושה ילדים. לאחר פטירתה של ברברה, נישא ב-1968 לרעייתו השנייה לברן.

==לקריאה נוספת==
דניאל ג'יימס בראון, "הבחורים בסירה", ידיעות ספרים, 2013

==קישורים חיצוניים==

* [http://www.historylink.org/File/10906 Washington's Jewish Sports Heroes: Bob Moch (1914-2005)]
* [https://www.nytimes.com/2005/01/22/sports/othersports/bob-moch-who-stunned-berlin-olympics-dies-at-90.html Bob Moch, Who Stunned Berlin Olympics, Dies at 90], הניו יורק טיימס, 22 בינואר 2005
* [https://www.seattletimes.com/sports/huskies-rowing-great-moch-dies/ rowing great Moch dies], סיאטל טיימס, 19 בינואר 2005
* [http://www.chronline.com/obituaries/bob-moch---robert-g-moch-j-d/article_f727d0dc-ae57-5e8e-ab62-0bbe191af89d.html Bob Moch - Robert G. Moch, J.D], chronline.com
* [https://www.sports-reference.com/olympics/athletes/mo/bob-moch-1.html בוב מוק] באתר sports-reference.com

קטגוריה:אלופים אולימפיים אמריקאים: חתירה
קטגוריה:משתתפי אולימפיאדת ברלין (1936)
קטגוריה:בוגרי אוניברסיטת וושינגטון
קטגוריה:אמריקאים שנולדו ב-1914
קטגוריה:אמריקאים שנפטרו ב-2005
פיורד נילסן

פיורד נילסן (באנגלית: Nielsen Fjord) הוא פיורד רחב הממוקם בין כף נורת' וצוקי גרגורי, בחוף הצפוני של ארץ ויקטוריה באנטארקטיקה.

רוחבו של הפיורד 3.7 קילומטרים.
==היסטוריה==
שמו של הפיורד ניתן לו על ידי משלחות המחקר האנטארקטיות הלאומיות של אוסטרליה, והוא נקרא על שם קפטן הנס נילסן, רב החובל של האוניה תאלה דאן אשר שימשה לחקור את האזור בשנת 1962.

==קישורים חיצוניים==
* [https://geonames.usgs.gov/apex/f?p=gnispq:5:0::NO::P5_ANTAR_ID:10703 פיורד נילסן] באתר הסקר הגאולוגי של ארצות הברית
* [https://data.aad.gov.au/aadc/gaz/display_name.cfm?gaz_id=129405 פיורד נילסן] באתר הגאזט האנטארקטי של ממשלת אוסטרליה
* [https://geographic.org/geographic_names/antname.php?uni=10703&fid=antgeo_117 תצלום לוויין של פיורד נילסן]
** [https://mapcarta.com/25590192 תצלום לוויין של פיורד נילסן והאזור סביבו]

== הערות שוליים ==

נילסן
קטגוריה:ערכים עם קואורדינטות
קטגוריה:חוף פנל
קרחון קירקבי

קרחון קירקבי (באנגלית: Kirkby Glacier) הוא קרחון המנקז את מרכז הרי אנארי בארץ ויקטוריה שבאנטארקטיקה.

אורכו של הקרחון 30 קילומטרים, והוא זורם לכיוון צפון מערב, ונשפך אל הים כ-5 קילומטרים מכף נורת', וצפונית לצוק ארתורסון, בצפון ארץ ויקטוריה. 

== היסטוריה ==
שמו של הקרחון ניתן לו על ידי משלחת החקר הלאומית האנטארקטית של אוסטרליה (ANARE) והוא נקרא על שם החוקר והמגלה סידני ל. קירקבי, סוקר על אונייה תאלה דאן של המשלחת בשנת 1962, בעת שזו חקרה את האזור. 

== קישורים חיצוניים ==
* [https://geonames.usgs.gov/apex/f?p=gnispq:5:::NO::P5_ANTAR_ID:7989 קרחון קירקבי] באתר הסקר הגאולוגי של ארצות הברית
* [https://data.aad.gov.au/aadc/gaz/display_name.cfm?gaz_id=127432 קרחון קירקבי] באתר הגאזט האנטארקטי של ממשלת אוסטרליה
* [http://antarctica.recollect.co.nz/nodes/view/21005 קרחון קירקבי] באתר הגאזט האנטארקטי של ממשלת ניו זילנד

==הערות שוליים==

קירקבי
קטגוריה:חוף פנל
יעקב רוזנפלד (חזן)

יעקב רוזנפלד (נולד ב-1979) הוא חזן חרדי-ישראלי.

== ביוגרפיה ==

רוזנפלד נולד בירושלים בשם יעקב יצחק רוזנפלד להרב משה יונה רוזנפלד משפחה הנמנית עם חסידי תולדות אהרן.

===קריירה===
רוזנפלד למד פיתוח קול באוניברסיטת קליניק בגרמניה וכן אצל זמר האופרה ריצ'רד באון. בין השנים 2007–2014 כיהן בימים נוראים כחזן בבית הכנסת הגדול אוהל אברהם של הרובע השישה-עשר בפריז לצידו של החזן המקומי הרב שמואל שפירו.

ב-2013 צורף לפרויקט של המלחין מרטין וידרקר לאלבום "שבת המלכה", בו הוא מבצע את כל השירים. ב-2015 יצא האלבום השני של הפרויקט "שבת המלכה 2" בו השתתף לצידו של רוזנפלד אברימי רוט.

רוזנפלד ניחן בכישורי משחק וזכה לסיקורים נרחבים על כך בתקשורת. הוא הופיע כשחקן ראשי בהצגת תיאטרון חרדי בשם "חלומו של הרבי" בהיכל התרבות, ובמחזה "כנר על הגג" בהונגריה.

שיתף פעולה והופיע לצד אמנים וחזנים ברחבי העולם כגון יצחק מאיר הלפגוט, גד אלבז, שלומי גרטנר, חיים אדלר, מרדכי סובול אהרלה סמט, דוד אולמן ועוד. מופיע בקונצרטים ברחבי העולם כגון ארצות הברית, סלובקיה, צרפת, גרמניה, אוסטריה, הונגריה, פולין והיכלי התרבות בכל הארץ.

== דיסקוגרפיה ==
===אלבומים===
* "רזי עולם"

===שיתופי פעולה===
* "חזני העולם שרים קרליבך"
* "קומזיץ מיט המזמרים"
* "קומזיץ מיט המזמרים - ווקאלי"
* 2008 - "שמחת בית השואבה"
* 2013 - "שבת המלכה" <small>(ביצוע סולו בכל האלבום)</small>
* 2015 "שבת המלכה 2" <small>(ביצועים: רוזנפלד & אברימי רוט)</small>

====סינגלים====
* 2013 "שלום עליכם" (סינגל)
* 2013 "שבת המלכה" (סינגל)
* 2014 "ובנחה" (סינגל)
* 2014 "צור משלו" (סינגל)
* 2014 "דרור יקרא" (סינגל)
* 2017 "יודוך רעיוני" (סינגל)

==קישורים חיצוניים==

* [https://www.youtube.com/user/hgeuch הערוץ של יעקב רוזנפלד], ביוטיוב

קטגוריה:חזנים ישראלים
קטגוריה:ישראלים שנולדו ב-1979
המוזיאון הלאומי של תימן בעדן

המוזיאון הלאומי לארכאולוגיה בעיר עדן (בערבית: المتحف الوطني للآثار بعدن) הוא הגדול במוזיאונים של תימן. המוזיאון נוסד ב-1966, בסוף התקופה שבה הייתה עדן מדינת חסות של בריטניה וחלק מן הפדרציה של דרום ערב קצרת-הימים. המוזיאון שוכן בארמון שנבנה בשנים 1912–1918 עבור הסולטנות של לחג' (سلطنة لحج) ב"קראטר" של עדן.

==אוסף המוזיאון==
מוקדי האוספים במוזיאון של עדן הם הממצאים מהממלכות הקדם-אסלאמיות בדרום ערב, בייחוד מקתבאן (قتبان) , ממלכת אוסאן (أوسان) , סבא, חצרמות (حضرموت) וחִמְיַר. עיקר המוצגים – פסלים, אסטלות, כלי קטורת וכתובות. מלבדם כולל המוזיאון יצירות אמנות אסלאמית ופריטים אתנוגרפיים. רוב המוצגים במוזיאון מקורם באוסף מוּנצֶ'רג'י (Muncherjee).

הבסיס המסודר לאוצרות המוזיאון נוצר על ידי הארכאולוג הבריטי ג'רלד לנקסטר הרדינג, שצילם, רשם וקיטלג בשנים 1959–1960 את מצאי העתיקות בשטחי החסות של בריטניה בדרום ערב, ובתוכם פריטי אוסף מונצ'רג'י. ב-1962 הוקמה בעדן מחלקת עתיקות ממשלתית בראשות האדריכל דונלד דו שטיפל בהעמדת תצוגות המוזיאון.

ב-2008–2009 צולמו וקוטלגו הכתובות העתיקות במוזיאונים של תימן בידי צוות מאוניברסיטת פיזה, איטליה, ונבנה ארכיון דיגיטלי לצורך מחקר הכתובות הערביות הקדם-אסלאמיות, ובכללן אלה שברְשות המוזיאון של עדן. במסגרת המיזם הוכשר סגל באוניברסיטת עדן לטיפול בכתובות.

ב-1994, במהלך מלחמת האזרחים בתימן, נבזז המוזיאון וכמה ממוצגיו אבדו. כאשר המורדים החות'ים השתלטו על העיר ב-{{כ}}2015, נהרסה הקומה העליונה של המוזיאון.

==גלריה==
<gallery widths="160px" heights="160px">
StelaBullHeadAdenNatMuseum-1.jpg|אסטלה מאלבסטר עם תבליט ראש שור ועליה חרוֹתוֹת בכתב מֻסנַד 
Griffon hadhramaut.jpg|תגליף של גריפון על כותרת עמוד; שׁבּוַה, בירת ממלכת חצרמות הקדומה; אמצע המאה השלישית
NAM 2753 nrm 339.jpg|פרוטומה מאלבסטר של אישה מעורטלת נושאת אשכול ענבים
 </gallery>

== קישורים חיצוניים ==

* [http://arabiantica.humnet.unipi.it/fileadmin/Arabia_Antica_New/Museums/Yemen/Aden.pdf חוברת למבקר במוזיאון הלאומי של תימן בעדן]
* [https://web.archive.org/web/20180411175110/http://arabiantica.humnet.unipi.it/index.php?id=336 על המוזיאון בעדן באתר Arabia Antica] של המחלקה ללימודי ערב הקדומה באוניברסיטת פיזה, איטליה, 2018
* [http://dasi.humnet.unipi.it/index.php?id=135&prjId=1&corId=0&colId=13 מבחר מוצגים מאוסף המוזיאון הלאומי של תימן בעדן]

== הערות שוליים ==

תימן
תימן
מוזיאון
מוזיאון
קטגוריה:תימן: מוזיאונים